
Poslanica predsednice Republike Slovenije Nataše Pirc Musar
ob državnem prazniku, dnevu Rudolfa Maistra
 
Predsedniška palača, 23. november 2023




V noči z 22. na 23. november 1918 je general Rudolf Maister s svojimi vojaki razorožil pripadnike nemške zelene garde in jih izgnal iz Maribora. To pogumno dejanje je pomembno vplivalo na tok zgodovine našega naroda v 20. stoletju, zato sem hvaležna Zvezi društev general Maister, da med ljudmi povsod po Sloveniji ohranja spoštljiv spomin na generala Maistra in njegove borce.

Sinoči, natanko 105 let potem, smo se jim poklonili v Mariboru na državni proslavi. Bila je uvod v praznično Maistrovo leto 2024, v katerem bomo obeležili 150-letnico njegovega rojstva in 90-letnico njegove smrti. Celoletna obeležitev bo priložnost, da skupaj počastimo njegovo voditeljstvo in dediščino, ki je polna ljubezni do domovine in umetniškega izraza, zaznamovanega z mečem in peresom.

General Maister  je vedel, za kaj se je boril: za svobodo in mir, za slovenstvo.

Ko prebiram njegove pesmi, čutim, da je njegovo pero nosilo breme mečev, ki so po Evropi sejali smrt. Ob vsem dogajanju po svetu, v Ukrajini in na Bližnjem vzhodu, mi globoko v srce zarežejo verzi iz njegove pesmi Mati.

Pa pogleda stara majka sina, 
briše sive si z obraza lase 
in besedi Marku, pa mu pravi: 
»Kako bi te, Marko, blagrovala 
in slavila tvoje slavne čine? 
Sto leži na polju buzdovanov, 
sto leži na polju sinov tujih.

Sto za njimi plače bednih mater, 
sto bo mater óči izplakalo. 
Kako bi te torej blagrovala 
in slavila tvoje slavne čine?«

Pravi mati in obraz zakrije, 
solze bridke ji rosé po licih.

Srčno si želim, da bi materam in očetom povsod po svetu prihranili bridke solze izgube, otrokom pa negotovo prihodnost. Da bi njihova peresa zanosno vodili optimizem in načrti za prihodnost, ne pa bremena napak, ki jih ponavljamo iz generacije v generacijo. To si naši otroci zaslužijo.

Iskrene čestitke ob državnem prazniku, dnevu Rudolfa Maistra. Želim vam, da ga praznujete s ponosom in hvaležnostjo.

Clovekovo dostojanstvo v nas, dostojanstvo za vse, dostojanstvo okolju, ki nas obdaja.

